Marie Bjerre (V), 2023-03-21:
Jeg vil starte med at sige, at jeg er oprigtig glad for, at der er fokus på voldsområdet og også på indsatsen over for voldsudsatte mænd, for det kommer næppe bag på nogen, at jeg ønsker, at området skal have en meget høj prioritet.
Jeg er derfor også glad for, at vi med SSA-aftalen netop har sikret et markant løft af voldsområdet med 136 mio. kr. de næste 4 år.
Det kommer både voldsudsatte kvinder og mænd til gode.
Med beslutningsforslaget ønsker forslagsstillerne at pålægge regeringen at fremsætte et lovforslag, som sikrer, at voldsudsatte mænd får retskrav på midlertidigt ophold i boformer efter serviceloven, også kendt som kvindekrisecentre, i lighed med den ret, kvinder har efter servicelovens § 109.
Mændene skal kunne være ledsaget af deres børn, og de skal under opholdet kunne modtage den nødvendige hjælp, omsorg og støtte, herunder tilbud om psykologhjælp.
Lad mig gøre det helt klart: Vi er enige om, at der skal være hjælp at hente for mennesker, der udsættes for vold i nære relationer, uanset om der er tale om kvinder eller mænd.
Regeringen er derfor også enig med forslagsstillerne i, at indsatsen over for voldsudsatte mænd skal styrkes.
Tiden er inde til, at vi reelt anerkender, at mænd også kan være udsat for partnervold og have brug for hjælp.
Når regeringen alligevel ikke kan støtte beslutningsforslaget, skyldes det to forhold.
Først og fremmest ville indførelsen af et nyt tilbud svarende til servicelovens § 109 for mænd medføre varige merudgifter, som forslagsstillerne ikke anviser finansiering til.
Regeringen mener ikke, at det er en gangbar løsning at tilvejebringe finansiering ved at dele de midler, der er afsat til indsatsen for voldsudsatte kvinder, som det bl.a. foreslås i beslutningsforslaget.
Derudover er der kønsmæssige forskelle på voldsområdet, som kan betyde, at voldsudsatte kvinder og mænd ikke nødvendigvis har de samme behov.
Alt for mange mennesker udsættes for vold af nogen i en nær relation – alt for mange kvinder og alt for mange mænd.
Men der er forskelle i den partnervold, som kvinder og mænd udsættes for.
Næsten dobbelt så mange kvinder som mænd udsættes for partnervold.
Kvinder er typisk også udsat for mere grov fysisk partnervold, volden er hyppigere, og kvinderne er ofte meget bange, og endelig er det primært kvinder, der dræbes af deres partner eller ekspartner.
Vi skal hjælpe de mænd, som er udsat for partnervold, men det skal ikke forringe hjælpen til de voldsudsatte kvinder, at vi også hjælper de voldsudsatte mænd.
Kønsforskelle kan betyde, at de tilbud, vi i dag har til kvinder, ikke nødvendigvis passer en til en til mænd.
Vi skal derfor være åbne over for kønsforskelle, når vi skal se på løsningerne, for ligebehandling er ikke nødvendigvis ens behandling, og derfor er løsningen ikke nødvendigvis, at § 109 kønsneutraliseres.
Regeringen vil som en del af handlingsplanen mod partnervold og partnerdrab afsøge muligheden for at ligestille tilbuddene til voldsudsatte kvinder og mænd.
Når jeg har en model, vil jeg gerne drøfte den model med partierne.
Jeg vil her og nu gå i dialog med centrale interessenter om, hvordan vi konkret griber det an, for regeringen vil – helt på linje med forslagsstillerne – den manglende ligestilling på det her område til livs.
Tak for ordet.